PTTGC: ราคาถูกสุดในกลุ่มปิโตรฯแนะนำซื้อราคาเป้าหมาย 70 บาท
PTTGC:ราคาหุ้นถูกที่สุดในกลุ่มปิโตรเคมีภูมิภาค โดยซื้อขายที่ P/E ปี 60 ที่ 10.6 เท่า เทียบกับค่าเฉลี่ยของภูมิภาคที่ 14 เท่า แม้ว่าราคาน้ำมันจะลดลง แต่ความสามารถในการแข่งขันของผู้ประกอบการที่เป็น Gas-based ก็ยังสูงเมื่อเทียบกับพวก Naphtha-basedแนะนำซื้อราคาเป้าหมาย 70 บาท
28 ต.ค. 2559

บล.ดีบีเอส วิคเคอร์ส ระบุในบทวิเคราะห์วันนี้(28 ต.ค.)ว่า บริษัท พีทีที โกลบอล เคมิคอล จำกัด (มหาชน) หรือ PTTGC กำไรสุทธิ ไตรมาส 3/59 แข็งแกร่ง โดยเชื่อว่า PTTGC จะมีกำไรเพิ่มขึ้นทั้ง เทียบช่วงเดียวกันของปีก่อน และ เทียบไตรมาสก่อนหน้า ซึ่งประมาณการไว้ที่ 6.3 พันล้านบาท สูงสุดนับตั้งแต่ไตรมาส 2/58 ซึ่งเป็นผลจากการใช้กำลังการผลิตเพิ่มในส่วนที่มีกำไรดี เช่น โอเลฟินส์ และโรงกลั่น หลังจากที่โรงงานกลับมาผลิตได้เต็มที่ในไตรมาส 3/59
การลงทุนใหม่ๆ จะสรุปในไตรมาส 4/59 ซึ่งแนวโน้มระยะยาวของบริษัทขึ้นกับการลงทุนเหล่านี้เป็นสำคัญ ขณะนี้บริษัทกำลังศึกษาความเป็นไปได้ของโครงการลงทุนโดยเฉพาะอัตราผลตอบแทนทางการเงิน เราคาดว่าอย่างน้อย 2 โครงการจะมีข้อสรุปภายในสิ้นปี 59 นี้ คือ 1)โครงการมาบตาพุดที่จะเป็นการเพิ่มมูลค่าแนฟทาที่มีอยู่แล้วให้ดีขึ้น และ 2) โรงงานโพรพีลีนออกไซด์ และ Polyol ในประเทศไทย โดยน่าจะใช้เงินลงทุนจากภายในบริษัทเป็นหลัก
ราคาหุ้นถูกที่สุดในกลุ่มปิโตรเคมีภูมิภาค โดยซื้อขายที่ P/E ปี 60 ที่ 10.6 เท่า เทียบกับค่าเฉลี่ยของภูมิภาคที่ 14 เท่า แม้ว่าราคาน้ำมันจะลดลง แต่ความสามารถในการแข่งขันของผู้ประกอบการที่เป็น Gas-based ก็ยังสูงเมื่อเทียบกับพวก Naphtha-based
ความเสี่ยงหลัก การลดลงอย่างมากของราคาน้ำมันทำให้ธุรกิจโรงกลั่นถูกกระทบด้วยการมีผลขาดทุนในสต็อก และทำให้ส่วนต่างราคาผลิตภัณฑ์และวัตถุดิบ (Spread) แคบลง แต่ในขณะนี้ความเสี่ยงนี้ยังไม่มากนัก
แนะนำซื้อ โดยให้ราคาพื้นฐาน 70 บาท ทั้งนี้เชื่อว่าผลประกอบการไตรมาส 3/59 และไตรมาส 4/59 จะพลิกฟื้นดีขึ้นเมื่อเทียบกับครึ่งแรกของปีที่มีหลายปัจจัยเข้ามากดดันเป็นระยะๆ (มีการปิดซ่อมบำรุงทั้งในแผนและนอกแผน)